Russiese opposisieleier ‘nié vergiftig’Dr. Alexander Murakhovsky spreek Vrydag die Russiese media in Omsk toe. (Foto: AP Photo/Evgeniy Sofiychuk) Die Russiese opposisieleier en aktivis Alexei Navalny (44) is nog té siek om na ŉ hospitaal in Duitsland oorgeplaas te word. Dít terwyl dokters nou hul bedenkinge het of hy wel vergiftig is. Navalny is tans in ŉ koma en aan ŉ ventilator gekoppel in ŉ hospitaal in Omsk in Rusland nadat hy Donderdag op ŉ vlug na Moskou begin siek voel het. Die vliegtuig het ŉ noodlanding in Omsk gedoen en hy is onmiddellik in die hospitaal opgeneem. Aktiviste in Duitsland het intussen ’n vliegtuig gestuur om Navalny na Berlyn te vervoer vir behandeling. Die vliegtuig het mediese toerusting en ŉ span wat spesialiseer in die behandeling van komapasiënte aan boord. Alexander Murakhovsky, hoofdokter by die hospitaal in Omsk, het egter Navalny se toestand Vrydag as “onstabiel” bestempel en aanbeveel dat sy pasiënt in dié stadium nié na ŉ ander hospitaal oorgeplaas word nie. “Ons veg almal om die lewe van ons pasiënt.” Alexei Navalny (Foto: Pavel Golovkin, AP) Anatoly Kalinichenko, adjunkhoof van die hospitaal, het intussen gesê daar is geen bewyse dat Navalny vergiftig is nie. “Geen gifstowwe of spore van gif is in sy sisteem gevind nie. Ek veronderstel dat ŉ diagnose van vergiftiging steeds in ons agterkop is, maar ons dink nie dat die pasiënt vergiftig is nie,” het Kalinichenko gesê. Diegene na aan Navalny hou egter vol dat die Russiese opposisieleier vergiftig is op die Tomsk-lughawe voordat hy sy vlug na Moskou gehaal het. Navalny het tee by ŉ kafee op die lughawe gedrink net voordat hy op die vliegtuig geklim het. Navalny se woordvoerder, Kira Yarmysh, het in ŉ verklaring gesê die dokters se versoek dat Navalny nie vervoer moet word nie, is ŉ vertragingstaktiek sodat die gif in sy sisteem later nie meer opgespoor kan word nie. “Elke uur van vertraging skep egter ŉ kritieke bedreiging vir sy lewe,” het sy gesê. Angela Merkel, die Duitse kanselier, het nou vir duidelikheid gevra oor Navalny se siektetoestand. Navalny is een van pres. Wladimir Poetin se vernaamste en mees uitgesproke kritici. Hy is ook ŉ prokureur en aktivis teen korrupsie.